SKRIFTLIG FORESPØRGSEL P-0200/00

af Reinhard Rack (PPE-DE) til Kommissionen

(31. januar 2000)

Om: Stillinger til østrigere i Kommissionen lønklasse A2

Kommissionen opslog ved udgangen af 1999 tre direktørstillinger til østrigske statsborgere. Ved den efterfølgende udvælgelsesprocedure blev kun én af de tre stillinger faktisk besat. Under udvælgelsesproceduren til besættelse af stillingen i Direktoratet Borger i EU Ungdomsanliggender i Generaldirektoratet Uddannelse og Kultur indstillede udvælgelseskomiteen to kandidater, der fuldt ud opfylder kvalifikationakravene til den pågældende stilling til den kompetente ansættelsesmyndighed. Alligevel vedtog Kommissionen ikke at foretage ansættelse. Den tredje udvælgelsesprocedure førte ikke til nogen indstilling fra udvælgelseskomiteens side.

Kommissionen bedes oplyse, hvorfor den, på trods af at der var to kvalificerede kandidater, alligevel ikke gik videre med besættelsen af stillingen som direktør for Borger i EU Ungdomsanliggender?

Kommissionen bedes desuden oplyse, hvad den pågældende udvælgelsesprocedure, der i dette tilfælde blev afbrudt uden af have ført til noget resultat, har kostet de europæiske borgere både i faktiske omkostninger som omkostninger til udvælgelsesprocedure, omkostningsgodtgørelser osv. samt i infrastrukturomkostninger?

Kommissionen bedes yderligere oplyse, hvorfor udvælgelsesproceduren vedrørende stillingen som direktør for Revision og Kontrol af Strukturforanstaltninger ikke har ført til indstilling af kandidater samt hvilke omkostninger gennemførelsen af denne procedure har medført?

Endelig bedes Kommissionen oplyse, om de to direktørstillinger, der ikke blev besat, fortsat er forbeholdt østrigske statsborgere? I benægtende fald bedes Kommissionen oplyse hvorfor?

Svar afgivet på Kommissionens vegne af Neil Kinnock

(13. marts 2000)

Kommissionen noterer sig den bekymring, som det ærede medlem giver udtryk for, med hensyn til de to direktørstillinger (i Generaldirektoratet for Uddannelse og Kultur samt Generaldirektoratet for Finanskontrol), der ikke blev besat med østrigske statsborgere.

Kommissionen bekræfter, at de pågældende stillinger var forbeholdt østrigske statsborgere i henhold til de særforanstaltninger, der blev indført i overensstemmelse med Rådets afgørelse, hvorved der skulle forbeholdes stillinger til de tre nye medlemsstater (Østrig, Finland og Sverige). Proceduren til besættelse af disse stillinger foregik i al åbenhed og i overensstemmelse med de nye bestemmelser om udnævnelse til stillinger i lønklasse A1 og A2, som Kommissionen vedtog i sin afgørelse af 18. september 1999.

Hvad angår A2-stillingen i Generaldirektoratet for Uddannelse og Kultur, resulterede proceduren, ifølge hvilken alle ansøgninger, der modtages efter offentliggørelsen af meddelelsen om den ledige stilling, i en udtalelse fra Det Rådgivende Udvalg for Udnævnelser til ansættelsesmyndigheden, hvorefter to ansøgere blev udvalgt til den sidste runde. Det Rådgivende Udvalg for Udnævnelser udvalgte ingen af ansøgerne til A2-stillingen i Generaldirektoratet for Finanskontrol, da ansøgernes karriereprofiler ikke svarede til de kvalifikationer, der var nævnt i meddelelsen om den ledige stilling.

Kommissionen understreger, at den i sin egenskab af ansættelsesmyndighed er ansvarlig for den endelige udvælgelse af ansøgere ved besættelse af ledige A1- og A2-stillinger. Den bekræfter, at den i de tilfælde, som det ærede medlem nævner, desværre måtte konstatere, at ansøgernes karriereprofiler ikke svarede til de kvalifikationer, der krævedes til de to direktørstillinger. Kommissionen besluttede derfor på ny at igangsætte de to udvælgelsesprocedurer, og stillingerne vil således blive genopslået. Kommissionen kan bekræfte, at disse to stillinger ikke længere er forbeholdt østrigske statsborgere, da særforanstaltningerne for ansættelse af statsborgere fra de nye medlemsstater ophørte den 31. december 1999.

Kommissionen kan oplyse over for det ærede medlem, at omkostningerne ved tilrettelæggelsen af de to udvælgelsesprocedurer beløb sig til EUR 4117. Samtalerne med ti ansøgere til direktørstillingen i Generaldirektoratet for Uddannelse og Kultur kostede EUR 2482 (EUR 1591 for leje af et videokonferencelokale i Wien til samtaler med fem ansøgere og EUR 891 for rejseudgifter i forbindelse med samtaler med fem ansøgere i Bruxelles). Samtalerne i Bruxelles med seks ansøgere til direktørstillingen i Generaldirektoratet for Finanskontrol kostede EUR 1635 i rejseudgifter.